EKH เล็งเปิด “เอกชัย เนอร์ซิ่ง โฮม” ไตรมาส 2 หนุนรายได้ 70-80 ลบ.
EKH เตรียมงบ 70 ลบ. ขยายศูนย์ไตเทียม จัดซื้ออุปกรณ์การแพทย์เพิ่ม ปรับปรุงห้องพักผู้ป่วยใน เพิ่มขีดความสามารถด้านบริการ เล็งเปิดศูนย์ดูแลผู้สูงอายุและโรงพยาบาลเฉพาะทาง “เอกชัย เนอร์ซิ่ง โฮม” ไตรมาส 2/64 หนุนรายได้ 70-80 ลบ./ปี
EKH เตรียมงบ 70 ลบ. ขยายศูนย์ไตเทียม ปรับปรุงห้องพักผู้ป่วยใน เล็งเปิด “เอกชัย เนอร์ซิ่ง โฮม” ไตรมาส 2/64 หนุนรายได้ 70-80 ลบ./ปี
12 ม.ค. 2565

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยถึง แผนการดำเนินธุรกิจในปี 2565 ว่า บริษัทฯ ได้เตรียมงบลงทุนประมาณ 70  ล้านบาท เพื่อขยายศูนย์ไตเทียม, จัดซื้ออุปกรณ์ทางการแพทย์เพิ่มเติม และปรับปรุงชั้น 4A   ส่วนเคาน์เตอร์พยาบาลและทางเดินห้องพัก และปรับปรุงห้องพักผู้ป่วย 5A เพื่อช่วยเพิ่มขีดความสามารถรองรับผู้ป่วยเฉพาะทางที่มีรายได้ต่อหัวที่สูงขึ้น
นอกจากนี้ ยังเตรียมเปิดตัวโครงการ “เอกชัย เนอร์สซิ่ง โฮม” ศูนย์ดูแลผู้สูงอายุและโรงพยาบาลเฉพาะทางสำหรับผู้สูงอายุ ประมาณไตรมาส 2/2565  ซึ่งมั่นใจว่าจะสร้างฐานธุรกิจให้แข็งแกร่ง และต่อยอดรายได้เพิ่มขึ้น 70-80 ล้านบาทต่อปี  ส่วนธุรกิจการรักษาพยาบาลทั่วไปในโรงพยาบาล อาทิ ศูนย์ฉุกเฉิน,ศูนย์กุมารเวช,ศูนย์สูติ-นรีเวช-ศูนย์บำบัด เชื่อว่ายังมีผู้เข้ารับบริการอย่างต่อเนื่องจากจำนวนผู้ป่วยนอก (OPD)  และผู้ป่วยใน (IPD) ทำให้มีรายได้จากกิจการโรงพยาบาลเพิ่มขึ้น
“แม้ทิศทางการผลประกอบการปี 2565 มีแนวโน้มปรับตัวลดลงเมื่อเทียบกับปี 2564 ซึ่งเป็นผลมาจากสถานการณ์การแพร่ระบาดของเชื้อไวรัสโควิด-19 ที่เริ่มคลี่คลายไปในทิศทางที่ดีขึ้น ส่งผลให้จำนวนผู้ป่วยลดลง แม้อาจมีผู้ป่วยโควิด-19 บางส่วนรักษาตัวอยู่บ้าง แต่ไม่เท่ากับปี 2564 แต่เชื่อว่าผลการดำเนินงานในปี 2565 ยังสามารถขยายตัวอยู่ในทิศทางบวกได้ใกล้เคียงกับปี 2562-2563″
ทั้งนี้สิ่งที่ต้องจับตาคือ การแพร่ระบาดของไวรัสโควิด-19 สายพันธุ์โอมิครอน ซึ่งหากมีการระบาดระลอกใหม่ คาดว่าจะทำให้มีผู้เข้ารับบริการตรวจหาเชื้อโควิด-19 และการให้บริการฉีดวัคซีนโควิด เพิ่มขึ้น ซึ่งถือเป็นสัญญาณบวกต่อภาพรวมธุรกิจของบริษัทฯ ที่จะเติบโตอย่างโดดเด่นจากรายได้จากการตรวจหาเชื้อไวรัสโควิด-19 และการให้บริการฉีดวัคซีนโควิด-19